Ea que juste et pro redemptione anime nostre gerimus, ne decedentibus personis vel successione temporum deleantur, scripto commendare decrevimus. Notum igitur fieri volumus tam futuris quam presentibus quoniam ego Henricus, Eduensis ecclesie episcopus, ecclesiam de Dampetra dono ecclesie de Patriciaco et monachis ibidem Deo famulantibus et successoribus suis, precibus Stephani, ejusdem ecclesie prioris, et in perpetuum possidendam concedo, et ne aliqua ecclesiastica secularisve persona huic nostre donationi contradicere presumat auctoritate a Deo mihi concessa interdico et cartam istam proprio sigillo consignare precipio. Datum Edue, anno primo electionis Anastasii, Romane sedis pontificis, Ludovico Francorum rege juniore regnante, Odone Burgundie duce, Machario sancti Benedicti Floriacensis abbate. Testes sunt: Gauterius, Eduensis archidiaconus; Bertrannus, Eduensis cantor; Gauterius, Eduensis archipresbyter; Hugo de Colungiis, Eduensis canonicus; Bernardus de Dampetra; Bernardus de Classiaco; Bernardus de Genelaco; Petrus, capellanus de Maornaco; Arnulfus de Ponte; Gaufridus de Sancto Ingenuo; Balduinus.